  Виталий Пронин 12-тӥ июле Пичи Пургалан пусйизы ёрослы 90 ар тырмонэз. Юбилейлы сӥзем ужрадъёс ӵукнаысен уйшорозь кыстӥськизы. Та нуналэ пичи пургаос ёроссылэсь историзэ, азинскемзэ тодазы вайизы, районазы вордскем дано муртъёсты сӥлы каризы, вормонъёссылы ӵошен шумпотӥзы. Юбилей ужрадэ пыриськизы пичиос но бадӟымъёсФото: И. НелюбинаПичи Пурга ёрос кылдытэмын1929-тӥ арын 15-тӥ июлё ВЦИК-лэн Президиумезлэн пуктэмезъя. Нырысь-валысь ёросэ 12 сельской совет пыриз, али 15 муниципал кылдытэт лыдъяське. Ужрадэ вуэм куноослы - ёросысь муниципал кылдытэтъёслэн делегациоссылы - ёрослэн историез сярысь пыр-поч мадизы экскурсоводъёс, угось Пичи Пурга черкогурт огнуналлы интерактивной музейлы пӧрмиз. Советской урам историлы сӥзем площадка луиз. Татӥ вамышъяса, делегациос «Маяк» стадионын люкаськизы. Татын ортчиз «Пичи Пурга - бадӟым сюлэм» сӥё-дано ужрад. Богдан Анфиногеновлэн, Пичи Пургалан вордскем кылбурчилэн но кырӟасьлэн, дорезлы сӥзем кырӟанэз улсын эктӥзы Искусствоосъя нылпи школаын дышетскись пиналъёс. 15 часысен Киров урам Арбатлы пӧрмиз: ёросысь кибашлыос, киужъёсъя центръёс, предприятиос уженызы тодматӥзы, вуз карозы, калыкез кырӟасьёс шулдыртӥзы. Со сяна, пу вӧлӥсьёс ӝог ужаны быгатэмзэс возьматӥзы: час куспын пулэсь скульптураос кылдытӥзы. Ӧтем куноос пӧлын - Вуж Мӧнья гуртысь киужъёсъя центрысь методист Николай Тарасов, Пичи Пургалась Искусствоосъя нылпи школаысь дышетӥсь Виктор Яковлев, Ижысь, Алнаш, Дэри, Кияса, Можга ёросъёсысь кибашлыос. Пурга Арбатын озьы ик ортчизы пӧртэм мастер-классъёс. 18.30 часысен Вормонлэн площадяз но парказ «Пурга гуръёс», «Литературалэн шоркарез» но спортъя площадкаос ужазы. Муниципал кылдытэтъёслэн йыръёссы куспын вожвылъяськон ортчиз, ёросысь творческой коллективъёс жингрес кырӟаны но тапыр эктыны быгатэмзэс возьматӥзы, ёросысь потэм тодмо писательёс чуръёссэс шара лыдӟизы. 20 часын «Мыло-кыдо Пурга» концерт кутскиз. Отчы пыриськизы ёросын вордскем кизилиос - Андрей Корнилов, Вадим Дмитриев, Константин Никитин, Алёна Зянкулова, Эдуард Миряев, Егор Маштаков но мукет артистъёс. Концерт бере дискотека вал, соку ик Богдан Анфиногеновлэн «Вордӥськем гуртэ» кырӟанэзлы клипез нырысьсэ возьматӥзы. Сое лэсьтыны юрттӥзы районлэн администрациез, культурая юрт, «Ильинское молоко» огазеяськон, фермеръёс, Пичи Пурга черкогуртысь но Баграш-Бигра гуртысь калык. Удмуртъёслэн усто сям-йылолзы - веме - ёросын туннэ нуналлы но вунэтэмын ӧвӧл. Пичи пургаос умой тодо: валче тыршыса гинэ, бадӟым вормонъёс басьтыны луэ. Со сяна, огазьын ужаны но, шутэтскыны но шулдыргес. Анастасия Шумилова  